Mans in besit van R1,5 miljoen se ongeslypte diamante betrapDie diamante in die verdagtes se besit gevind. (Foto: Verskaf) Twee mans is Vrydag vir die besit van ongeslypte diamante ter waarde van R1,5 miljoen in Bellville in Kaapstad in hegtenis geneem, het die Wes-Kaapse polisie Saterdag gesê. Volgens lt. kol. André Traut, woordvoerder van die polisie, was die plaaslike polisie besig om motoriste in Voortrekkerweg voor te keer en te deursoek toe twee mans, onderskeidelik 46 en 53, hul aandag trek. “Die mans is ondervra en hulle het senuweeagtig voorgekom. Dit het daartoe gelei dat hulle deursoek is waarna twee klein sakkies met 27 diamante [by hulle] gevind is,” het Traut verduidelik. Die mans is op die plek in hegtenis geneem en sal na verwagting Maandag in die Bellville-landdroshof verskyn. Die mans kom vermoedelik van Namibië af. Die polisie stel ondersoek in om te bepaal vanwaar die diamante afkomstig is.